b'\n_START_ARTICLE_\nCarice van Houten\n_START_SECTION_\nBiografija\n_START_PARAGRAPH_\nKaris\xc4\x97 van Outen gim\xc4\x97 Leiderdorpe, Margje Stasse (edukacinio televizijos kanalo darbuotojos) ir Theodore van Houten (ra\xc5\xa1ytojo ir televizijos scenaristo) \xc5\xa1eimoje. Jos jaunesn\xc4\x97 sesuo Jelka van Houten taip pat tapo aktore bei dizainere. Vaikyst\xc4\x97je Karis\xc4\x97 daug laiko praleisdavo \xc5\xbei\xc5\xabr\xc4\x97dama nebyl\xc5\xb3 kin\xc4\x85 ir interviu yra sakiusi, kad labiausiai m\xc4\x97gsta vaidinti scenas be dialogo. Aktoryst\xc4\x97s meno ji mok\xc4\x97si Utrechte, Mastrichte ir Amsterdame._NEWLINE_Pirmas jos didesnis vaidmuo buvo 1999 m. juosta \xe2\x80\x9eSuzy Q\xe2\x80\x9c, u\xc5\xbe kur\xc4\xaf ji Olandijoje peln\xc4\x97 ne vien\xc4\x85 apdovanojim\xc4\x85. Did\xc5\xbeiausiu post\xc5\xabmiu karjeroje tapo 2006 m. pasirod\xc5\xbeiusi karin\xc4\x97 drama \xe2\x80\x9eJuodoji knyga\xe2\x80\x9c, kurios re\xc5\xbeisierius Paul Verhoeven liaupsino aktor\xc4\x97s sugeb\xc4\x97jimus, o papra\xc5\xa1ytas palyginti j\xc4\x85 su Sharon Stone (kuri vaidino jo filme \xe2\x80\x9eEsminis instinktas\xe2\x80\x9c), parei\xc5\xa1k\xc4\x97, kad \xe2\x80\x9eKaris\xc4\x97 i\xc5\xa1 ties\xc5\xb3 gali vaidinti\xe2\x80\x9c. Kiti kritikai taip pat gyr\xc4\x97 jos darb\xc4\x85, lygindami su Scarlett Johansson._NEWLINE_Po \xc5\xa1io filmo prasid\xc4\x97jo Karis\xc4\x97s tarptautin\xc4\x97 karjera, ji buvo prad\xc4\x97ta kviesti ir \xc4\xaf Holivudo filmus. 2008 m. ji vaidino dar viename filme apie kar\xc4\x85 \xe2\x80\x9eValkirija\xe2\x80\x9c su Tom Cruise, o 2010 m. \xe2\x80\x93 juostoje \xe2\x80\x9eSkerdikai\xe2\x80\x9c su Jude Law. 2008 m. ji atliko nedidel\xc4\xaf vaidmen\xc4\xaf Ridley Scott filme \xe2\x80\x9eBody of Lies\xe2\x80\x9c, ta\xc4\x8diau galutin\xc4\x97je filmo versijoje jos scen\xc5\xb3 neliko._NEWLINE_Nuo 2012 m. ji filmuojasi seriale \xe2\x80\x9eSost\xc5\xb3 \xc5\xbeaidimas\xe2\x80\x9c._NEWLINE_Aktor\xc4\x97 taip pat dainuoja. Filmo \xe2\x80\x9eJuodoji knyga\xe2\x80\x9c garso takelyje skamba 4 jos atliekamos dainos, o 2012 m. ji i\xc5\xa1leido album\xc4\x85 \xe2\x80\x9eSee You on the Ice\xe2\x80\x9c.\n_START_SECTION_\nAsmeninis gyvenimas\n_START_PARAGRAPH_\n2005\xe2\x80\x9310 m. Karis\xc4\x97 gyveno su Sebastianu Kochu, su kuriuo kartu filmavosi \xe2\x80\x9eJuodojoje knygoje\xe2\x80\x9c. _NEWLINE_Aktor\xc4\x97 yra parei\xc5\xa1kusi, kad jai nepatinka Holivudas: \xe2\x80\x9e- Mano agentas pritrenktas, kad a\xc5\xa1 noriu likti Europoje. Jei Holivudas pasi\xc5\xablys man ger\xc4\x85 vaidmen\xc4\xaf, a\xc5\xa1, \xc5\xbeinoma, jo imsiuosi, bet a\xc5\xa1 tiesiog nenoriu \xc4\x8dia gyventi\xe2\x80\x9c._NEWLINE_Ji laisvai kalba olandi\xc5\xa1kai, angli\xc5\xa1kai, voki\xc5\xa1kai ir pranc\xc5\xabzi\xc5\xa1kai.'